Hanua Jesus hawẽ tsumabube kai mibã shuku betsa hawẽ kena Getsêmani mixkiwẽ kenenibu anu hikitã hatu yuikĩ:
—Nenu habianu tsauyukãwẽ,
ẽ Deusbe hãtxai kairã— ikaĩkĩ
Pedro inũ Tiago inũ João besti iyui kai punu nuka hawẽtxaĩs huĩti meteshekei niti itã
haburi yuikĩ:
—Ẽ yurawẽ mawakĩ ẽ matu shunũbaĩshanai xinaĩ ẽ punu nukahairaki.
Na habianushũ ushama ea manakãwẽ— hatu wabaini
hanua kai benãta kakaĩ maĩ beui beti ishũ Deusbe hãtxakĩ yuka heneama yuikĩ:
—Ẽ Epa Deusuũ,
hamapai dasibi mĩ atiru ẽ unaiĩ.
Ea haska waibu minaki.
Ẽ mawayamanũ mĩ nematirubia ẽ xinaĩ keskawẽ ea akama mĩ xinãnẽ besti ea ashãwẽ— atã
hanua hawẽ tsuma dabe inũ besti anu txĩtũkirã ushabuki nukutã hatu datekĩ Pedro yuikĩ:
—Simãoneẽ,
mĩ ushamẽ?
Haskai hora bestitxai beru mestẽwãtã mã ea manatirumamẽ?
Txanima matũ xinã pebia matũ yura babuwẽ taea mã punu nukaya matuki txakabu hikia mã kaneyamanũbũ Deusũ hau matu merabewanũ ushama habe hãtxakãwẽ— hatu wabaini
ana habianuri Deusbe hãtxai kashũ habias hãtxa yuitani
ana hua ma usha paẽ hatu atxia ushabuki nukutã ana hatu bestẽwã hawa hãtxa yuitima maniabũ
ana Deusbe hãtxatani hushũ hatu yuikĩ:
—Haskaira mã usha nĩkama usha bestia mã huĩrukũsi ikanai?
Uĩkãwẽ.
Ẽ Deusũ bake matũ Hutxi Kayabi Iuwa huni txakabubũ ea atxi bei ma kemakanikiki.
Ma ea hatu atximai huikiki.
Benirikãwẽ,
nũ bunũbunã— hatu wabirani hatuki dasituxitã hatu yui
Jesus hãtxa meneriamakẽ Deusbe nukunabu hãtxashunika shanẽ ibubu inũ Deusũ hãtxa kenenibu yusĩnanãmisbu inũ mae shanẽ ibubu betsabũ hatu yunua huni itxapa nupe txaipayabu inũ kuxati hiyabube Jesusũ 12 tsuma betsa Judas hatube hukĩ
Jesuski nukuyukĩ Judas Iscariotẽ bebũkiri hatu yubakĩ yuikĩ:
—Ha ẽ tãtsu akairã,
haki.
Atxishũ iyukãwẽ— hatu abirãshuwẽ taeshũ
Judas Iscariotẽ Jesus betxituxitã haki nukushũ yuikĩ:
—Yusĩnaã,
ẽ miki nukuyuaii— iwanã,
tãtsu akaya
“Hakiaki,
akãwẽ”,
ibaĩ atxiaibũ
Jesusũ tsuma betsã hatu mepãmanũ ika naxui ikaĩ hawẽ nupe txaipa sitã Deusbe nukunabu hãtxashunika shanẽ ibuhairatũ tsuma mapeshpaikĩ maebaĩ pashteaya
Jesusũ hawẽ tsuma nematã ma haki nukuabu Jesusũ hatu yuikĩ:
—Uatiã shaba tibi Templo hemaĩtĩ anushũ ẽ matu yusĩkubainai mã ea shabakabi atxiama ikubaĩxinabuki.
Haskai natiã mexu merã yumetsu atximisbu xinaĩ hawẽ deteti nupe txaipaya inũ hawẽ kuxati hiya mã bekãshumẽ?
Hamẽ mã ea akamaki.
Deusũ hãtxa kenekĩ bebũkiri ekiri yuini haska menekĩ mã ea atxiaii— hatu waya
hanua dasibi hawẽ tsumabu datekĩ Jesus besti henebaini pashai hunei keyubainaibũ
berunã betsa tari hushupa bestiwẽ yabukua ha pashama Jesus txibaĩ kai policiabu betsã atxipaikĩ
hawẽ tari besti tsumaya mepamai hawẽ tari pekabaini tariuma pashai hunekainiki.
Hanua Deusbe nukunabu hãtxashunika shanẽ ibubu dasibi inũ,
mae yununika shanẽ ibubu betsabu inũ,
Deusũ hãtxa kenenibu yusĩnanãmisbu habu dasibibu hanu Deusbe nukunabu hãtxashunika shanẽ ibuhaira Caifásĩ hiwe anu habu dukũ bua itxa maniabu anu Jesus iyukĩ hanu bitxiaibũ
hanua Pedro datekĩ benãtashũ uĩkubaini ka shanẽ ibũ hiwe hemaĩtĩ anu Templo mekenikabube tsauwa txĩ yukĩ hune uĩayã
hanushũ Deusbe nukunabu hãtxashunika shanẽ ibubu inũ Sinédriobu dasibi itxashũ Jesus hau tenãnũbũ hakiri txakabuhaira yuiaibuwẽ txanii hãtxa ikũ keska watã hawẽ unãti watã tenãkatsi benai maniabũ
huni betsa betsapabũ hakiri txani txitebiakĩ hakia huni dabetũ habias txani yuiabumakẽ
haskaibũ betsaburi benitã txani hakiri txitekĩ yuikĩ:
—Nukũ nĩkakinã,
Jesusũ eska yuiai nũ nĩkaxinaki.
Matu yuinũ:
“Na Deus kẽwãti mixki Templo hunibũ anirã,
tekekĩ purekĩ keyutã usha dabe inũ besti kaya hunibũ akamakẽ ana ẽ benishanaii”,
ikai nũ nĩkaxinaki— hatu wakeakeaibũ
habũ habias txani txakabu hakiri yuiyabuma nĩkai haska washũ kupitima xinaĩbũ
haska waibu nĩkatã Deusbe nukunabu hãtxashunika shanẽ ibuhaira Caifás namakis dasiabube tsauwa benitã nishũ Jesus yukakĩ:
—Na hunibũ mikiri txakabu yuiaiburã,
miarã,
haskai mĩ hatube kemanameamamẽ?
— aka
Jesus pes hawa yuiama nikẽ Deusbe nukunabu hãtxashunika shanẽ ibuhairatũ ana yukakĩ:
—Habia mĩ miamẽ ikairã,
mĩ Deusũ bake nukũ mekenã Messias Cristorã?
— aka
—Haa.
Haska mĩ ekiri yuiairã,
ẽ haki.
Epa Deus kuxipahairatũ hawẽ yusiuri ẽ tsauwa matũ Hutxi Kayabi Iuwa nai kuĩwẽ ẽ huai mã ea uĩshanaii— ikaya
nĩkatã Deusbe nukunabu hãtxashunika shanẽ ibuhaira Caifás haki sinatahairakĩ hawẽ tima tari uxnitã yuikĩ:
—Deus itxaikiki.
Ana hatira hãtxai ẽ nĩkakatsi ikamaki.
Na haska hari hãtxayarã,
haskara hakiri mã xinaĩ?
— akĩ hatu yuka:
—Deus ma itxashuki.
Hau tenã menũwẽ— iake iakeaibũ
hanushũ itxakawakĩ taewakĩ haki kemu mitxukĩ hawẽ beru beputã kashe wakĩ kuxakĩ yukakĩ:
—Tsuã mia kuxaimẽkaĩ?
Unãtã nuku yuiwe— akubainaibũ
hanushũ Deus kẽwãti Templo mekenikabũri bepas bepas akaibũ
hanua hemaĩtĩ anu Templo mekenikabube Pedro txĩ yuaya Caifásĩ tsuma aĩbu betsã betxitã yuikĩ:
—Miarã,
Jesus Nazaré anuabe mĩ nimiski.
Ẽ mia unaiĩ— aka
Pedrõ parãkĩ yuikĩ:
—Ẽ ha unãmaki,
ha haska mĩ hakiri hãtxairã— itã hanu hemaĩtĩ kene hikiti shui anu ka nikẽ takara keui taeaya
hanua ha aĩbũ ana Pedro betxitã hanu maniabu yuikĩ:
—Na hunirã,
Jesusũ tsuma betsaki— hatu waya
Pedrõ ana hatu yuikĩ:
—Haskamaki— ikaya habianuri mapushũ Pedro uĩkĩ yuikĩ:
—Txanimaki.
Mĩ Jesusũ tsuma betsa ẽ unaiĩ.
Galiléia anua mĩ hãtxa ẽ nĩkaii— akabu
Pedrõ hatu yuikĩ:
—Ha huni mã hakiri hãtxairã,
ẽ ha unãmaki.
Ẽ txani txakayarã,
hau Deusũ ea kupinũwẽ— ikaya
hakimamari ha katxu takara keuai nĩkatã haska Jesusũ yuikĩ:
“Takara dabeki keuriama dabe inũ bestiki:
‘Ẽ ha unãmaki’,
iki mĩ eki dakei kaii”,
abirana xinãtã Pedro kashatxakayamanikiaki.